T. Cabaj, poslanec: (2006-12-13):
Ja som rád, že kolegyňa z pôdohospodárskeho výboru vystúpila, pretože mal som tú česť predsedať poľnohospodárskemu výboru v minulom funkčnom období a preto viem, čo sme v tom výbore riešili a je to trochu takou zotrvačnosťou, že dobieham niektoré veci, ktoré sa nepodarili doriešiť, ale mám taký dojem, že asi som si celkom neuvedomil, že to politické postavenie je už úplne iné a účel svätí prostriedky, keď som bol zodpovedný za niečo, hovorím ináč, a keď nie som zodpovedný, hovorím zas, ako mi to sedí, aby som si mohol politicky prihriať svoju polievočku, ale to už patrí asi k politike, na to sme si zvykli a nie som ani celkom z toho prekvapený. Len, pani kolegynka, ak by ste si dobre prečítali ten návrh, tak je napísané v ňom „správna rada pozostáva spravidla“. A teraz sú tam vymenované, a to „spravidla“ v legislatíve niečo znamená a hovorí o tom, kto všetko tam môže byť, kto tam nemôže byť. Samozrejme, je to vecou diskusie, že komu sa čo páči, alebo nepáči, ale ja som veľmi odolný voči tomu, aby som sa pozastavoval nad tým, že takéto politické „hrátky“ tu v tomto parlamente boli, budú, pokým parlament bude existovať, lebo o tom je parlamentarizmus, to je to divadielko, ktoré sa robí navonok, ale to už patrí zrejme k politike. Takže len toľko k tým konkrétnym veciam, ktoré boli, samozrejme, ja som si ich vypočul. Ďakujem pekne, to je pre mňa ocenenie, ak herečka oceňuje, že moje divadlo je tu na tomto..., ale nechcem radšej reagovať, pretože sme sa dostali niekde inde, ale chcem len povedať k tým veciam, ktoré teda v návrhu zákona sa objavili, samozrejme, ak návrh bol odovzdaný 20. októbra, bola predstava o tom, že skutočne bude priestor, aby sme toto stíhali v tom čase, kedy to bol návrh na 1. januára, ale zase nemusím ďaleko zasahovať v rámci rokovaní v druhom čítaní okrem iného teda, kde sa môžu dávať pozmeňujúce návrhy, a keďže čas postúpil niekde ďalej a vieme, že podľa rozhodnutia predsedu parlamentu do 24. januára je prerokovanie vo výboroch a do 26. januára v gestorskom výbore, logika hovorí, že určite to nebude 1. januára, ale to pri každom zákone takmer, ktorý sa tu predkladá do parlamentu, ten termín sa operatívne prispôsobuje termínu prerokovania, ktorý prebieha v rámci rokovania Národnej rady. Takže toľko len na vysvetlenie a otázka Štátnych lesov, samozrejme, je tu priestor, zajtra je hodina otázok, myslím, že ste nevyužili, aby ste mali možnosť sa opýtať toho kompetentného, prečo nie je vymenovaný riaditeľ Štátnych lesov, pretože možnosťou poslanca je využiť právo a pýtať sa v otázkach, resp. pýtať sa v interpeláciách, možno ste mali smolu, že vás rovno nevylosovali, ale to ja už neviem ovplyvniť, pretože som nebol pritom, ale hovorím, ak kladiete otázku mne, tak potom patrila niekomu inému ako mne ako jednému z predkladateľov v tejto rovine. A to, že to aj kolega Lebocký pomenoval ako nesystémový krok, samozrejme, nebol v tom minulom funkčnom období, ale vtedy sa to označovalo za veľmi systémový krok, kedy to bolo tak. Takže hovorím, že sme v určitom posune, v ktorom sa momentálne v tomto parlamente nachádzame. Takže toľko, kolegyne, kolegovia, som chcel povedať za predkladateľov. Je na nás, či sa rozhodneme to posunúť do druhého čítania. Tam je potom možnosť uplatniť si aj tie výhrady, ktoré mám. Ak sa rozhodnem to neposunúť, tak povedali sme si, čo sme si chceli povedať pre médiá, ale nie pre legislatívu. Ďakujem.